विधायक से रंगदारी वसूलने पहुंचा गुर्गा गिरफ्तार  
विधायक आजमी के कार्यालय से एक व्यक्ति को गिरफ्तार किया गया जिसपर आजमी के पुत्र फरहान से एक करोड़ रुपये की रंगदारी मांगने का आरोप है।
समाजवादी पार्टी के विधायक अबु आजमी के कार्यालय से 22 साल के एक व्यक्ति को गिरफ्तार किया गया जिसपर आजमी के पुत्र फरहान से एक करोड़ रुपये की रंगदारी मांगने का आरोप है।  पुलिस को संदेह है कि खालिद अंसारी नाम का आरोपी भिवांदी का रहने वाला है और कुख्यात रवि पुजारी गैंग का है। उन्होंने बताया कि आरोपी बुधवार को कोलाबा स्थित अबु आजमी के कार्यालय में पहुंचा। इससे पहले फरहान ने रवि पुजारी से फिरौती की मांग किए जाने की शिकायत पुलिस में दर्ज कराई थी।  कार्यालय के कर्मचारी उस समय सन्न रह गए जब अंसारी ने फरहान के बारे में पूछताछ करने के बाद फिरौती की मांग की जबकि उसे बताया गया कि फरहान कार्यालय में नहीं हैं।  कोलाबा थाने के वरिष्ठ पुलिस अधीक्षक विनोद सावंत ने बताया, अंसारी ने दावा किया कि उसे अब्दुल्ला ने रकम उगाही के लिए भेजा था। बिना हथियार पहुंचे आरोपी के पास एक बड़ा बैग था और उसने रकम की मांग की। अंसारी के सीधा कार्यालय जाकर रकम मांगने पर पुलिस चकित है। एक अन्य अधिकारी ने कहा, वह शातिर अपराधी नहीं मालूम पड़ता। आरोपी को 21 मार्च तक के लिए पुलिस हिरासत में भेज दिया गया है और पुलिस ने बताया कि मामले की जांच जारी है।